  Анжелика Тихонова корреспондент 27-тӥ шуркынмонэ Ижкарысь Суредан устолыкъя элькун музейын удмурт дэремлэн «Пурга дэрем» нуналэз улсын басмая реставраторен, дизайнерен, «Дэрем» студилэн кивалтӥсеныз Татьяна Москвинаен экскурсиос ортчизы. Удмурт кыллэн нуналэзлы тупатэм ужрадэ ивортодэтъя «Удмуртия» агентстволэн корреспондентэз но вуылӥз. Татьяна Москвина удмурт дэремлэн аспӧртэмлыкез, нылкышнолэн улон вакытъёсызъя солэн воштӥськемез сярысь вераз, нылкышноез утись кужымез вань шуыса пусйиз. Солэн верамезъя, трос пӧртэм возьматонъёс бере со доры нылкышноос лыкто но дэремъёслы синмаськемзэс верало. Но асьсэлы вурыны курыса, гадьзэ усьтыны, саессэ вакчи карыны косо. Сыӵе куронъёслы Татьяна Москвина чутрак «уг» шуэ. Мон сыӵе дэремъёс уг вуры. Эн но нималэ сыӵе дэремъёсты удмуртэн. Мон тодӥсько ук, малы дэремез тазьы нулло, малы соос ноку тыбырзэс гольык уз каре. Малы ке шуоно уг яра тыбырез гольык карыны. Тон мынӥськод урам кузя, тынад тыбырад учко. Алама кылъёсты ноку синмад учкыса уз вералэ, уз дӥсьтэ, каргаськозы тыбырад Татьяна Москвина, «Дэрем» студилэн кивалтӥсез Фото: Анжелика Тихонова © udmurt.media Кибашлылэн верамезъя, удмурт дэремлэн котькуд вурысэз, котькуд чепыльтэтэз малпаса лэсьтэмын. Одӥгез щитовидной безэз, мукетыз нылкышнолэсь органъёссэ, куинетӥез син уськытэмлэсь уте. Соин но туала удмурт шӧмо вурем дэремъёсты со уг кельшыты. Озьы ке но, соослэн но ас интызы луыны кулэ ик, дыр, шуэ, уго искусствоведъёс, вуриськисьёс тыршо, малпало, соослэн со ужзы. Но ваньзы озьы каризы ке, удмурт дэремлэн шӧмыз ышоз-быроз. Валанэз но, марлы со вал шуыса, ышоз. Соин ик мон консерваторгес, дыр, турттӥсько, Пургалан сыӵе вуро ке, сыӵе вурыны. Улын Юриын соос озьы вуро бере, мон соослэсь итэтсэс соос кадьгес вурисько. Нош Буран гуртын воксё итэттэк гинэ нуллӥзы Татьяна Москвина, «Дэрем» студилэн кивалтӥсезОглом, Удмуртиысь вань пӧртэм удмурт дэремъёсты люкаса, реставраторлэн бичетаз 12 комплектъёс люкаськизы ини. Но соосты чакласа, та ёросын удмурт дэремез таӵе вуро, та ёросын – таӵе шуыса соку ик вераны уг луы. Мургес малпаськыны кулэ, шуэ Татьяна Москвина. Пургалан куинь пӧртэм нулло.<…> Завьялъёслэн но кык пӧртэм дэремзы. Оӵ сопалан, Оӵ тапалан шуо вал. Со дэремъёс ик озьы ик туж кельшо Сюмси, Сьӧлта палъёслы. Кисьтэм-басьтэм. Мар сярысь со вера? Воршуд дэрем. Отысь лыктэм выжыос татчы ваё дэремзэс. Сьӧразы ваё асьсэлэсь сямзэс Татьяна Москвина, «Дэрем» студилэн кивалтӥсезМожга ёросысь Бадӟым Уча гуртысь но кык кускиньӵош дэрем сюриз, шуэ кибашлы. Музеязы ньыль сыӵе дэремез. Но сое Вавож ёросын нулло. Кызьы со Можга ёросысь гуртэ вуэм? Татьяна Москвиналэн чакламезъя, Вавож палъёсысь кенъёс сое сьӧразы вайизы яке сопалась воршуд татчы выжиз. Соин ик вуриськись шаерчи но луыны кулэ.  Асьмеос асьме понна гинэ ум улӥське ук. Асьме доры мукетъёсыз но вуо. Бызё, кошко. Асьмеос кошкиськом кытчы ке но Татьяна Москвина, «Дэрем» студилэн кивалтӥсез Фото: Анжелика Тихонова © udmurt.media Кибашлылэн малпамезъя, уйпал удмуртъёслэн дӥськутазы Сибирь сюрес вылын улэмзы зол шӧдӥськиз луоз, нош лымшор удмуртъёслэн тӧдьы дӥськутъёссы, тюркъёслэсь адӟем карыса, яркытэсь луизы. Вашкала-вашкалаез асьмелэн (лымшор удмуртъёслэн – ред.) озьы ик вал - тӧдь-тӧдь гордэн. Нош али кызьы асьмеос буёлозэ адӟиськом, со берез гинэ ай. <…> Сое историкъёс, искусствоведъёс но валэктыны уг быгато. Но, мон малпамъя, со практичность. Тӧдьы куэм дэремез туж нуллыны быгатыны кулэ. Ужаны соин уд ужа, со вылтырад гинэ. Со кема уг улы кадь, со ӝыжоме. <…> Нош буёло дӥськут зӧкгес но луэ и кема нуллӥське Татьяна Москвина, «Дэрем» студилэн кивалтӥсезУдмурт дэремез али но нуналлы быдэ нуллыны луэ, шуэ Татьяна Москвина. Но эсэпсэ валаны кулэ.  Чыртывесь но, йырйыл но нулло вал вашкала дыръя сюанэ. Ито котькуд сюанэ уг дӥсяло вал - только сыӵе сюанэ, кытын сьӧрло мыноно но кытын возьматыны кулэ аслэсьтыд узыр выжыдэ. Нош али асьмеос табань пыжиськом йырйылэн, куно пумитаськом йырйылэн, даже куиськыны пуксиськом телевидение понна, сцена вылэ йырйылэн, чыртывесен. Шонертэм со. Огшоры, эсэпаз, гань-гань. Айшетэн но яра ветлыны. Но тросэз айшеттэк но ветлыны быгатэ Татьяна Москвина, «Дэрем» студилэн кивалтӥсезТатьяна Москвиналэн кылъёсызъя, удмурт дэремез айшеттэк нуллон сям азьло ик кылдӥз ини. Ижын заводъёс ужаны кутскемен валче, гуртъёсысь нылкышноос отчы ужаны лыктӥзы. Но удмурт дэремзэс ӟучезлы ӧз воштэ, вӧзаз е, тӧдьы носки но туфли басьтӥзы, пиджак, плюш пальто вуризы. Сыӵе дӥсяськем удмурт кышноосты азьло сьӧд-тӧдьы туспуктэмъёсысь но адӟыны луэ. Нош удмурт дэремез егитъёс пӧлын вӧлмытон, тузӥ карон понна, сое туала, дуно басмаослэсь вурыны луэ. Фото: Анжелика Тихонова © udmurt.media Тодэ вайытом, экскурсиос сяна, 27-тӥ шуркынмонэ Суредан устолыкъя элькун музейын Семён Виноградовлэсь «Дочери Тӧро» суредзэ «лулъязы». Тегъёс: Лулчеберет Ижкар Удмуртия удмуртъёс удмурткыл удмуртлык 100ар  